[image: image1.png]ROMANIA




Parlamentul României

Camera Deputaţilor
PAGE  

	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 octombrie 2009

	Nr.
	27/488


R A P O R T

asupra proiectului de Lege pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 419 din 16 septembrie 2009, cu dezbaterea pe fond, în procedură obişnuită, a proiectului de Lege pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.423/04.04.2009)
· avizul negativ al Comisiei pentru buget, finanţe şi bănci (nr.22/476/07.10.2009)
· avizul negativ al Comisiei juridice, de disciplină şi imunităţi (nr.31/810/21.09.2009)
· avizul negativ al Comisiei pentru apărare, ordine publică şi siguranţă naţională (nr.32/437/22.09.2009)
· punctul de vedere negativ al Guvernului (nr.1332/25.05.2009)
Proiectul de lege are ca obiect de reglementare extinderea drepturilor acordate în temeiul Legii nr.309/2002 şi asupra persoanelor care au efectuat stagiul militar în cadrul Brigăzii de Lucru Căi Ferate, în perioada 1950-1961.
Comisia propune Plenului Camerei Deputaţilor respingerea proiectului de lege din următoarele considerente:

a) prevederile Legii nr.309/2002 vizează exclusiv acea categorie de persoane care, în perioada 1950-1961, au fost considerate tineri „ prisos de contingent” şi au efectuat stagiul militar prin muncă prestată în cadrul detaşamentelor de muncă ale Serviciului Muncii, pe criterii de selectare şi în condiţii de muncă discriminatorii şi înjositoare. Legiuitorul a acordat unele drepturi persoanelor respective ca o recompensă pentru condiţiile în care acestea au fost obligate să-şi efectueze stagiul militar.
b) Direcţia Generală a Serviciului Muncii a fost organizată pe baza unor principii proprii de funcţionare, în subordinea Ministerului Construcţiilor şi nu a Ministerului Forţelor Armate;
c) acordarea acestor drepturi şi persoanelor care au fost încorporate în sistemul Ministerului Forţelor Armate ar presupune ca alte sute de mii de persoane, care au efectuat stagiul militar obligatoriu, să beneficieze de drepturile Legii nr.309/2002, cu toate că acestea nu au făcut altceva decât să îndeplinească o îndatorire fundamentală, cu suportarea privaţiunilor specifice;
d) militarii în termen, care au desfăşurat activităţi în economia naţională în acea perioadă, nu au fost încadraţi în structuri speciale în afara organizării forţelor armate, ci au făcut parte din unităţi militare, au purtat uniformă militară, au îndeplinit planul pregătirii de luptă şi au depus jurământul militar, fapt pentru care aceştia pot fi cu greu asimilaţi persoanelor recrutate în detaşamentele de muncă din cadrul Serviciului Muncii;
e) desfiinţarea Serviciului Muncii, în ianuarie 1961, nu a determinat încetarea activităţii în unităţile militare de construcţii din armată, iar aplicarea prevederilor Legii nr.309/2002 persoanelor din aceste unităţi ar conduce la noi inechităţi, de această dată în rândul militarilor care au fost încadraţi în structuri cu misiuni de luptă şi instrucţie şi care, într-un fel sau altul, au înfruntat greutăţile serviciului militar;
f) extinderea prevederilor legii şi asupra militarilor conscriptibili care şi-au efectuat stagiul militar în cadrul unităţilor de construcţii, Canalul Dunăre-Marea Neagră, în mină, irigaţii, construcţii de căi ferate, Casa Poporului etc., trebuie să fie susţinută de posibilitatea asigurării resurselor financiare necesare, condiţie impusă prin dispoziţiile art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice.

g) iniţiatorii consideră că dispoziţiile Legii nr.309/2002 sunt discriminatorii. Conform jurisprudenţei Curţii Europene a Drepturilor Omului care a statuat, în aplicarea prevederilor art.14 din Convenţia pentru apărarea drepturilor omului şi a libertăţilor fundamentale, în ceea ce priveşte interzicerea discriminării, că reprezintă o încălcare a acestor prevederi orice diferenţă de tratament săvârşită de stat între indivizi aflaţi în situaţii analoage fără o justificare obiectivă şi rezonabilă. 

Astfel, limitarea impusă de dispoziţiile legale criticate, respectiv acordarea de beneficii numai anumitor categorii de persoane, expres enumerate, nu încalcă principiul egalităţii, întrucât egalitatea nu înseamnă uniformitate.  Dacă la situaţii egale trebuie să corespundă un tratament egal, la situaţii diferite, tratamentul juridic nu poate fi decât diferit, recunoscându-se dreptul la diferenţă.
Diferenţa dintre  stagiul militar efectuat în cadrul Direcţiei Generale a Serviciului Muncii şi cel efectuat în cadrul unor detaşamente de muncă din subordinea Ministerului Forţelor Armate în perioada 1950-1961 este dată de statutul fiecărei categorii şi nu de activitatea în sine.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 


La dezbaterile care au avut loc în şedinţa comisiei din 7 octombrie 2009 a participat, în conformitate cu prevederile art.55 din Regulamentul Camerei Deputaţilor, doamna Doina Pârcălabu, preşedintele Casei Naţionale de Pensii şi Alte Drepturi de Asigurări Sociale.
La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 9 septembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,
VICTOR PAUL DOBRE



KEREKES KAROLY

Întocmit,






Şef-serviciu,
Expert parlamentar Monica Rallu Curta



Consilier parlamentar Elena Mesaroş

